โตเกียวฯไม่สลดจ่ายมหันตภัยอื้อฮุบบริษัทมะกัน
โตเกียวมารีนประกันชีวิต (ประเทศไทย) เผยบริษัทแม่จ่ายสินไหมมหันตภัยอื้อ ไม่กระทบฐานะการเงิน
28 ธ.ค. 2554

โตเกียวมารีนประกันชีวิต (ประเทศไทย) เผยบริษัทแม่จ่ายสินไหมมหันตภัยอื้อ ไม่กระทบฐานะการเงิน 
นายสมโพชน์ เกียรติไกรวัล รองกรรมการผู้จัดการอาวุโสฝ่ายตัวแทน บริษัท โตเกียวมารีนประกันชีวิต (ประเทศไทย) เปิดเผยว่า บริษัทไม่ได้รับผลกระทบด้านฐานะการเงินจากการที่กลุ่มโตเกียวมารีนบริษัทแม่ในญี่ปุ่นต้องมีการจ่ายค่าสินไหมทดแทนอย่างมากจากภัยธรรมชาติในญี่ปุ่นและไทย ซึ่งจะมีผลกระทบด้านการทำตลาดในไทยเพราะน้ำท่วม
นอกจากนี้ บริษัทแม่ในญี่ปุ่นยังคงมีฐานะการเงินที่แข็งแกร่ง เห็นได้จากบริษัทแม่มีการเข้าควบรวมกิจการกับเดลฟี ไฟแนนเชียล กรุ๊ป (Delphi Financial Group) ซึ่งเป็นกลุ่มบริษัทประกันชีวิตและประกันวินาศภัยในสหรัฐ
ทั้งนี้ นายชูโซ ซูมิ ประธานโตเกียวมารีนโฮลดิ้งส์ อิงค์ ประเทศญี่ปุ่น กล่าวว่า ปีนี้นับเป็นปีที่ไม่ปกตินัก เป็นปีที่เกิดภัยพิบัติทางธรรมชาติมากมาย โดยเฉพาะเหตุการณ์แผ่นดินไหวที่ญี่ปุ่น พายุเฮอริเคนและทอร์นาโดในสหรัฐ และมหาอุทกภัยในไทย 
อย่างไรก็ตาม แม้ว่าจะเผชิญกับช่วงเวลาร้ายแรง แต่บริษัทก็พยายามสร้างความเติบโต เพื่อให้เป็นบริษัทประกันระดับโลกในอันดับต้นๆ 
“การควบรวมกิจการกับเดลฟี จะช่วยให้กลุ่มโตเกียวมารีนขยายรายได้และกำไรออกไปยังธุรกิจประกันในระดับนานาชาติ สร้างความหลากหลายในโครงสร้างธุรกิจ” นายซูมิ กล่าว